La delegació de Cultura de l’Ajuntament de Sagunt inaugura el primer trimestre de l’agenda cultural d’hivern
14 de gener 2019

​La delegació de Cultura de l'Ajuntament de Sagunt inaugura el primer trimestre de l'agenda cultural d'hivern. El regidor de Cultura, José Manuel Tarazona, ha destacat la qualitat de la programació, en la qual s'està realitzant un esforç extra per a posar en valor la capitalitat cultural de Sagunt d'enguany. Este trimestre cultural d'hivern té com a reclam la participació d'artistes de renom, amb obres de teatre, música, cine, exposicions i audicions escolars. 

  

Sagunt continua sent Capital Cultural Valenciana fins a abril de 2019 i per això, des de la delegació de Cultura, s'està realitzant un treball intensiu per a oferir la millor programació cultural. Una de les apostes fermes d'esta programació és la de destacar l'ús del valencià en els esdeveniments culturals per a dinamitzar el sector cultural valencià com un compromís al ser Sagunt Capital Cultural Valenciana.

  

**Arts escèniques**

  

Diversos actors, actrius i companyies de teatre xafaran els escenaris dels nostres nuclis urbans. Les obres tracten temes d'actualitat, des d'un teatre compromés a un altre que des de l'humor i la ironia retrata la societat en què vivim. La programació teatral és la d'un teatre viu, que juga amb diferents registres i llenguatges escènics i que tracta valors com l'amistat, la lluita per la igualtat, la intolerància i molts altres conflictes socials i personals. 

  

Entre les obres que destaquen d’este trimestre està Aguacates, de Saga Producciones, amb actors i actrius de renom com Juanjo Artero (Javi en _Verano azul_), que ha interpretat nombrosos personatges en sèries de televisió i pel·lícules; Lucía (coneguda pel seu paper en _Física o Química_) també ha participat en nombroses sèries nacionals com _El Internado_, _Cuéntame cómo pasó_ o _Yo soy Bea_; Ricardo Saiz ha actuat en sèries com _Acacias 38_ i Jesús Cabrero en sèries com _Amar en Tiempos Revueltos_. 

  

També destaca _Mundo obrero_, teatre compromés amb Alberto Sanjuan en el repartiment. Nosotras no somos de llamarnos amb actrius de renom com Esther Ayuso i Maribel Casany, davall la direcció de Cristina García, dins de la programació pel Dia de la Dona, el 8 de Març. Altra de les obres serà _El nom_, de la Companyia Teatre del Micalet, amb un elenc d’alt nivell amb Ferran Gadea, Pilar Almeria, Josep Manel Casany, Cristina García i Ximo Solano davall la direcció de Joan Peris. Destaca per la seua part _PLAGI_ d’Ornitorincs, una obra de Rodolf Sirera dirigida per Rebeca Valls i Edison Valls i actors com Diego Braguinsky, Silvia Valero i Jairo Carrasco. 

  

**Programació musical**

  

El concert de Jordi Savall serà un dels majors esdeveniments musicals del trimestre, que protagonitzarà el concert de cloenda del Festival MusAS 2018 a l’Auditori Joaquín Rodrigo el 2 de febrer i commemorarà així la Capital Cultural Valenciana. Hi haurà un ventall d’estils musicals que varen començar este cap de setmana passat amb el concert de Mara Aranda, una de les intèrprets valencianes amb més projecció internacional. A més, comptarem amb Ian Gibson, Regards de Piano Duo, el Cor de l’Eliana dins la programació del 8 de Març o el recuperat XV Festival de Tango. També hi haurà audicions escolars per a complementar la programació infantil musical. Dins la programació també estaran l’intèrpret Dayani Leonor o un clàssic, el grup AESCENA amb el seu espectacle Endansa. Altre dels esdeveniments importants serà la previsible actuació de l’Orquestra de la Comunitat Valenciana del Palau de les Arts i una de les millors d’Europa, la segona setmana de març en el Teatre Romà gràcies a la col·laboració de la Conselleria d’Educació i Cultura i l’Ajuntament de Sagunt per la Capital Cultural Valenciana.

  

**Àmbit audiovisual**

  

Serà un trimestre especial ja que Sagunt serà la seu on se celebre la gala de cloenda de la Mostra Internacional de Cinema Educatiu 2019 (MICE). A més, ens visitarà Thomas Kustchera, director d’animació de _Game of Thrones_. El diumenge 27 de gener, gràcies al conveni de l’Ajuntament de Sagunt – IVC (Audiovisuals i Cinematografia) es presentarà en primícia el documental inèdit _La Guerra Civil en el Camp de Morvedre. Bombardeos y refugiados_, acompanyat dels documentals _La mort ve del cel_ i _Refugis i refugiats en la població de Quart de les Valls_, amb una taula rodona al finalitzar la sessió. En este sentit, continuarà el cicle de cinema ‘Diumenges de cine’ amb pel·lícules com _Casablanca_ (1942), _Estiu 1993_ (2017), _Vértigo_ (1958), entre d’altres.

  

**Arts plàstiques**

  

Gràcies als convenis amb el Consorci de Museus de la C.V., la Diputació de València i la Fundació Bancaixa, l'oferta d'exposicions serà de gran qualitat durant el pròxim trimestre. S’inaugurará la segona part de l'exposició ‘Primers Moments’, l'exposició de Monika Buch, l’exposició sobre Miguel Hernández i Vicent Andrés Estellés o exposicions corals representatives de les associacions del nostre municipi com AAVV La Forja o membres del Grup Fotogràfic Arse.

  

Per a més informació pots consultar l’agenda cultural d’hivern de l’Ajuntament de Sagunt en este enllaç: 

[http://www.aytosagunto.es/es-es/ayuntamiento/servicios/CulturaEducacion/Documents/agendacultural\_hivern2019.pdf​](/es-es/ayuntamiento/servicios/CulturaEducacion/Documents/agendacultural_hivern2019.pdf)

  

[](/es-es/ayuntamiento/servicios/CulturaEducacion/Documents/agendacultural_hivern2019.pdf)

![](/media/tofpchlg/70_c_presentacion-programacion-1er-trimestre-de-la-agenda-cultural.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-cultura-de-l-ajuntament-de-sagunt-inaugura-el-primer-trimestre-de-l-agenda-cultural-d-hivern/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-cultura-de-l-ajuntament-de-sagunt-inaugura-el-primer-trimestre-de-l-agenda-cultural-d-hivern/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-cultura-de-l-ajuntament-de-sagunt-inaugura-el-primer-trimestre-de-l-agenda-cultural-d-hivern/ "Linked In")
*   [](mailto:?body=https://aytosagunto.es/va/actualitat/la-delegacio-de-cultura-de-l-ajuntament-de-sagunt-inaugura-el-primer-trimestre-de-l-agenda-cultural-d-hivern/)